Simon Spies

**Simon Ove Christian Ogilvie Spies** (1. september 1921 i Helsingør – 16. april 1984 i Rungsted) var en dansk forretningsmand, som stiftede rejsebureauet Spies Rejser og flyudlejningsvirksomheden Conair, der kort efter overtog charter-flyselskabet Flying Enterprise.

Han er kaldt "Danmarks Rejsekonge".

I dag er Spies Rejser en del af koncernen SunClass Airlines.

## Historie

Spies blev født i Helsingør i en fattig familie som barn af kunstmaler Johan William Ogilvie Spies og kontorassistent Emma Spies. Kort efter Simons fødsel forlod faderen hjemmet. Forældrene blev skilt, og Spies blev opdraget af sin mor, der sendte ham både i søndagsskole og KFUM.

Han begyndte at drive forretning allerede som barn. Når markedet var slut, gik han rundt til boderne og opkøbte rester, som han så kørte rundt og solgte til dem, der ikke selv havde haft mulighed for at gå på marked. Det var allerede der, han fandt på reglen om kun at bruge halvdelen af fortjenesten og spare resten. Som 12-årig solgte han chokolade i Helsingørs førende biograf.

I 1936 opnåede Simon Spies en god realeksamen.

Efter at være gået fallit med sit cykeltaxifirma, søgte han i 1942 arbejde som bogholder i Østrig, der var en del af det stortyske rige. For at få arbejdstilladelse, måtte han melde sig ind i det danske - ikke det tyske - DNSAP. Spies deltog aldrig aktivt i nogle af partiets aktiviteter. Hans tilknytning til NSDAP blev først offentlig kendt i 1980, da han var inviteret til et møde i Eventyrernes Klub i Nyhavn. Her blev han spurgt af journalist Antoine Moller, om han havde stået i partiet, hvad Spies bekræftede.

Simon Spies var højt begavet, og på Københavns Universitet blev han både uddannet cand.psych. og cand.polit. Blandt hans nære studiekammerater var Mogens Glistrup. I 1956 grundlagde han firmaet Spies Rejser, som endte med at være landets største udbyder af charterrejser. Spies bosatte sig i Rungsted, hvor han ejede tre villaer mellem Strandvejen og Dreyersvej. Den sidste købte han udelukkende for at kunne anlægge en tennisbane i haven. Spies betalte årligt mellem 50 og 60 mio. kr. i kommuneskat til Hørsholm Kommune.

Han udtalte sig ofte bastant: "*Jeg ønsker mig en globus i naturlig størrelse.*" I den svenske skærgård fik han i 1968 bygget sin UFO-lignende Villa Fjolle.

Hans mange morsomme påfund kunne dog ikke dække over sine forhold til purunge piger, han omtalte som sine "morgenbolledamer" og behandlede som en forbrugsvare. Den 16-årige Heidi døde af aids kun 25 år gammel; hendes lillesøster Anika Barkan har fået et stykke sat op om Heidis skæbne for at finde ud af, hvad der skete den gang. På Kakadu bar i Colbjørnsensgade slog Spies de prostituerede gule og blå med bøjler for at udforske, hvad folk er villige til at gøre for penge.

Hans ven og livlæge Jan Smith skulle videreføre Spies Rejser ved Spies' død; men vennen blev fundet død få måneder, inden Spies døde.

Simon Spies var gift fire gange. I 1983 blev han gift sidste gang med den 20-årige Janni Brodersen, som var blevet ansat i rejsevirksomheden for at omdele post, og som ved hans død arvede hans enorme formue og koncern. Spies Rejsers storhedstid døde dog med stifteren.

Spies døde af en leversygdom. Han er begravet på Hørsholm Kirkegård.